Söpte

Söpte község Vas vármegyében, a Szombathelyi járásban.

Fekvése 
A Gyöngyös-sík északnyugati részén, Szombathelytől 6 km-re északkeletre, a Kozár patak mellett fekszik.

A szomszédos települések: északkelet felől Vasasszonyfa, kelet felől Salköveskút és Vassurány, dél felől Szombathely, nyugat felől Gencsapáti, északnyugat felől pedig Pusztacsó. Közigazgatási területe észak felől pontszerűen érintkezik még Kőszegpaty déli határszélével is.

Megközelítése 
Legfontosabb közúti megközelítési útvonala a 8639-es út, ezen érhető el Szombathely és Csepreg felől is; Salköveskúttal a 8638-as út köti össze.

A hazai vasútvonalak közül a települést a  érinti, de megállási pontja nincs a vasútnak Söpte területén. A legközelebbi vasúti csatlakozási lehetőséget így Szombathely vasútállomás kínálja, légvonalban 58, közúton nagyjából 8 kilométer távolságra délnyugatra.

Nevének eredete 
Neve a régi magyar Sebe személynévből származik, amely a Sebestyén személynév kicsinyítő képzős változata.

Története 
1268-ban Septhe néven említik először. Területe már az őskorban lakott volt, ezt bizonyítják az itt megtalált kőkorszaki leletek. Rétszeri nevű határrészén római épületek és sáncok nyomai találhatók. A Kazár-major területén egykor kisebb négyszögletes erősség állott, eredete vitatott. 1361-ben Scepche, 1409-ben Septhe, 1462-ben Sewpthe néven szerepel az írott forrásokban. Rudolf király 1579. december 15-én kelt adománylevelében koltai Domján Balázs és felesége, Bessenyei Kata – többekkel együtt – megkapta Söpte falu fele részét a beleeső kúriákkal együtt. 1698-ban 248 lakosa volt. 1787-ben 44 házában 333 lakos élt.

Vályi András szerint "SÖPTE. Elegyes falu Vas Várm. földes Urai több Urak, lakosai katolikusok; fekszik Kozárnak, Salfának szomszédságában, és annak filiája; határja jó termésű."

Fényes Elek szerint "Sőpte, magyar falu, Vas vármegyében, 262 kath., 7 zsidó lak. F. u. Hodászy, Noszlopy, Csontos, Ughy, Jánosy. Ut. p. Kis-Czel."

Vas vármegye monográfiájában "Söpte, magyar község, 65 házzal és 714 r. kath. és ág. ev. lakossal. Postája és távírója Szombathely. A körjegyzőség székhelye. Határa gazdag kőkorszakbeli lelhely. Rétszeri nevű dülőjén római telep és sánczok nyomai látszanak. A községben van a Guary-család csinos úrilaka. A Söptey-család innen kapta nemességét. Kath. temploma 1725-ben épült és kőfallal van körülvéve. Birtokosai voltak a Kéthelyi –, Jagasich –, Szabó – és Nagy -családok, földesurai a Noszlopyak , Ughyak , Jánossyak , Csontosok és Hodászyak voltak."

1910-ben 864 lakosa volt, Vas vármegye Szombathelyi járásához tartozott.

Közélete

Polgármesterei
 1990–1994: Komláti László (független)
 1994–1998: Komláti László (független)
 1998–2002: Komláti László (független)
 2002–2006: Komláti László (független)
 2006–2010: Komláti László (független)
 2010–2014: Danka Lajos (független)
 2014–2016: Nagy Róbert Balázs (független)
 2016–2019: Nagy Róbert Balázs (független)
 2019-től: Nagy Róbert Balázs (független)

A településen 2016. április 3-án időközi polgármester-választást (és képviselő-testületi választást) tartottak, az előző képviselő-testület önfeloszlatása miatt. A választáson a hivatalban lévő polgármester is elindult, és meg is tudta erősíteni a pozícióját.

Népesség
A település népességének változása:

	 
A 2011-es népszámlálás során a lakosok 90,2%-a magyarnak, 1,5% németnek, 0,6% cigánynak, 0,3% horvátnak mondta magát (9,8% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 69,1%, evangélikus 2,3%, református 1,5%, görögkatolikus 0,4%, felekezet nélküli 4,4% (22,1% nem nyilatkozott).

Nevezetességei 
 Szent Mártonnak szentelt római katolikus temploma 1725-ben épült.
 Itt áll a Guary család kastélya.

Híres emberek 
 Itt született 1812-ben Hodászy Sándor 48-as honvéd őrnagy, a 6. huszárezred osztályparancsnoka, az isaszegi csata hőse.
 Itt született Noszlopy László honvédszázados, 1849-ben a komáromi várőrség tisztje.

Jegyzetek

Külső hivatkozások 
 Söpte község honlapja

Vas megye települései
A Gyöngyös-sík települései
Vas vármegye települései